b'\n_START_ARTICLE_\nEddie Pope\n_START_PARAGRAPH_\nGeorge Edward "Eddie" Pope (s. 24. joulukuuta 1973 Greensboro, Pohjois-Carolina) on yhdysvaltalainen jalkapalloilija. Pelipaikaltaan h\xc3\xa4n oli puolustaja._NEWLINE_Pope aloitti jalkapallouransa opiskellessaan Pohjois-Carolinan yliopistossa. D.C. United valitsi h\xc3\xa4net MLS College Draftissa toisella kierroksella, ja h\xc3\xa4n aloitti D.C. Unitedissa vuonna 1996. Ensimm\xc3\xa4isell\xc3\xa4 kaudellaan Pope oli mukana voittamassa MLS:n mestaruutta. Toisella kaudellaan h\xc3\xa4net valittiin liigan vuoden puolustajaksi, kun D.C. United voitti toisen per\xc3\xa4kk\xc3\xa4isen liigamestaruutensa. Vuonna 1998 Pope oli Unitedin mukana voittamassa CONCACAF Champions Cupia ja CONCACAF Interamerican Cupia. Vuosina 1999 ja 2000 h\xc3\xa4n k\xc3\xa4rsi loukkaantumisista, mutta siit\xc3\xa4 huolimatta h\xc3\xa4net valittiin MLS:n t\xc3\xa4hdist\xc3\xb6otteluun molempina vuosina. Vuonna 2001 h\xc3\xa4n pelasi j\xc3\xa4lleen liigan t\xc3\xa4hdist\xc3\xb6ottelussa, vaikka oli monesti sivussa loukkaantumisten takia kauden aikana. Vuonna 2002 loukkaantumisista k\xc3\xa4rsinyt Pope siirtyi MetroStarsiin. Kauden 2004 j\xc3\xa4lkeen h\xc3\xa4n siirtyi MLS-liigan Real Salt Lakeen._NEWLINE_Pope oli mukana Yhdysvaltain jalkapallomaajoukkueessa Atlantan kes\xc3\xa4olympialaisissa. H\xc3\xa4n pelasi ensimm\xc3\xa4isen maaottelunsa 10. marraskuuta 1996 Trinidad ja Tobagoa vastaan. Pope oli mukana vuoden 1998 CONCACAF Gold Cupissa, jossa Yhdysvallat yll\xc3\xa4tti Brasilian ja selvisi turnauksen loppuotteluun. H\xc3\xa4n pelasi kahdessa ottelussa Ranskan MM-kisoissa 1998. Vuonna 2002 Pope oli jokaisessa viidess\xc3\xa4 Yhdysvaltojen MM-kisoissa pelaamissa otteluissa avauskokoonpanossa. H\xc3\xa4n oli mukana maajoukkueessa my\xc3\xb6s Saksan MM-kisoissa 2006, joissa h\xc3\xa4n pelasi kaksi ottelua mutta joutui j\xc3\xa4\xc3\xa4m\xc3\xa4\xc3\xa4n kolmannesta pois saatuaan kahden varoituksen seurauksena punaisen kortin ottelussa Italiaa vastaan. Kaikkiaan Pope pelasi 82 maaottelua ja teki niiss\xc3\xa4 kahdeksan maalia vuosina 1996\xe2\x80\x932006.'